b"\n_START_ARTICLE_\nJerry Hadley\n_START_PARAGRAPH_\nJerry Hadley (16. kes\xc3\xa4kuuta 1952 \xe2\x80\x93 18. hein\xc3\xa4kuuta 2007) oli yhdysvaltalainen tenori. H\xc3\xa4n sai uransa aikana kolme Grammy-palkintoa vuosina 1992, 1995 ja 2004._NEWLINE_Hadley kaavaili alun perin kapellimestarin uraa, mutta alkoi sitten opiskella laulamista. H\xc3\xa4n aloitti uransa pieniss\xc3\xa4 oopperataloissa eri kohteissa Yhdysvalloissa, mutta p\xc3\xa4\xc3\xa4si New Yorkin oopperan vakituiseksi t\xc3\xa4hdeksi debytoituaan siell\xc3\xa4 Arturon roolissa Gaetano Donizettin oopperassa Lucia di Lammermoor. _NEWLINE_Hadley teki Wienin valtionoopperan -debyyttins\xc3\xa4 vuonna 1982 tulkiten silloinkin Donizettia. H\xc3\xa4n esiintyi uransa aikana useissa maailman tunnetuimmissa oopperataloissa, kuten La Scalassa, Metropolitan-oopperassa sek\xc3\xa4 Hampurin valtionoopperassa. H\xc3\xa4n tuli Donizettin oopperaroolien ohella tunnetuksi mm. Gioacchino Rossinin ja Wolfgang Amadeus Mozartin sek\xc3\xa4 Broadway-musikaalien, operetin ja populaarimusiikin tulkitsijana. H\xc3\xa4n esiintyi usein my\xc3\xb6s Tom Rakewellin roolissa Igor Stravinskin oopperassa The Rake's Progress._NEWLINE_Hadley tilasi vuonna 1996 Daniel Steven Craftsilta Carl Sandburgin runouteen pohjautuvan musiikkiteoksen The Song and The Slogan, joka sai kantaesityksens\xc3\xa4 vuonna 2000. H\xc3\xa4n ampui itse\xc3\xa4\xc3\xa4n ilmakiv\xc3\xa4\xc3\xa4rill\xc3\xa4 p\xc3\xa4\xc3\xa4h\xc3\xa4n 10. hein\xc3\xa4kuuta 2007 New Yorkin osavaltiossa ja p\xc3\xa4\xc3\xa4tyi tajuttomana sairaalaan. H\xc3\xa4nell\xc3\xa4 todettiin vaikeita aivovaurioita, ja h\xc3\xa4nen hengiss\xc3\xa4pitonsa lopetettiin tehoamattomana 16. hein\xc3\xa4kuuta. H\xc3\xa4n menehtyi vammoihinsa kaksi p\xc3\xa4iv\xc3\xa4\xc3\xa4 my\xc3\xb6hemmin._NEWLINE_Hadleyn viimeiset oopperaesitykset tapahtuivat Australiassa toukokuussa 2007 Pinkertonin roolissa Giacomo Puccinin teoksessa Madama Butterfly. Ennen itsemurhaansa Hadleyn kerrotaan k\xc3\xa4rsineen taloushuolista ja masennuksesta."